รัฐมนตรีประจำสำนักนายกรัฐมนตรี ย้ำให้คณะกรรมการคุ้มครองผู้บริโภคทำงานเชิงรุกกวาดล้างมิจฉาชีพ สร้างความเชื่อมั่นการดำเนินงานภาครัฐ
นายอนุชา นาคาศัย รัฐมนตรีประจำสำนักนายกรัฐมนตรี กล่าวย้ำในที่ประชุมคณะกรรมการคุ้มครองผู้บริโภค (ศคบ.) วานนี้ (23 มี.ค.64) ว่า คณะกรรมการด้านต่างๆ มีบทบาทสำคัญในการดูแลและให้ความช่วยเหลือผู้บริโภค จึงต้องมีการดำเนินงานที่ครอบคลุมและเห็นผลชัดเจนในการแก้ปัญหาที่เกิดขึ้นกับผู้บริโภค เพื่อให้ผู้บริโภคอุ่นใจและเชื่อมั่นในการดำเนินงานของภาครัฐ  เนื่องจากปัจจุบันมีมิจฉาชีพหลายกลุ่มที่หลอกลวงประชาชน  โดยที่ประชุมได้รายงานแนวทางการให้ความช่วยเหลือผู้บริโภคที่ไม่สามารถปฏิบัติตามสัญญาเช่าซื้อรถยนต์และรถจักรยานยนต์เนื่องจากปัญหาสถานการณ์โควิด-19 โดยสำนักงานคณะกรรมการคุ้มครองผู้บริโภค (สคบ. )ได้รับความร่วมมือจากสมาคมธุรกิจเช่าซื้อไทยและสมาชิก และสมาคมธุรกิจเช่าซื้อรถจักรยานยนต์ไทยและสมาชิกช่วยเหลือในการยกเว้นค่าเบี้ยปรับและค่าติดตามทวงถามสำหรับลูกค้ารายใหม่  รวมถึงกรณีที่ลูกค้านำรถยนต์ที่เช่าซื้อมาคืนในช่วงหลังจากประมูลขายแล้ว คงเหลือหนี้ตามสัญญาไม่เกิน 50,000 บาท ส่วนกรณีที่ลูกค้านำรถจักรยานยนต์ที่อยู่ภายใต้กำกับของ สคบ. คืน หลังจากการประมูลขายแล้ว คงเหลือหนี้ตามสัญญาไม่เกิน 5,000 บาท จะไม่มีการฟ้องดำเนินคดีลูกค้าแต่อย่างใดนอกจากนี้ ที่ประชุมได้รายงานการดำเนินการด้านอสังหาริมทรัพย์  จำนวน 6 เรื่อง  ด้านสินค้าและบริการ จำนวน 7 เรื่อง รวมถึงมีการพิจารณาแต่งตั้งคณะกรรมการด้านต่างๆ  เพื่อให้การดำเนินงานภายใต้คณะกรรมการคุ้มครองผู้บริโภค เกิดประสิทธิภาพสูงสุดในการดูแลผู้บริโภคได้อย่างครอบคลุมและมีประสิทธิภาพ อีกทั้งพิจารณาให้ความช่วยเหลือผู้บริโภค อาทิ การบริโภคเครื่องดื่มผสมวิตามินซีและการเช่าซื้อรถยนต์ไม่ได้มาตรฐาน